**El TecnoCampus celebra la segona final de la Lliga de Debat universitària, amb el periodista Manuel Cuyàs com a membre del jurat**

El TecnoCampus ha acollit avui la final de la Lliga de Debat universitària, que enguany arriba a la segona edició. Dos equips formats per tres estudiants cadascuna han debatut a favor i en contra del següent tema: “Podríem viure sense moneda en una societat com la nostra?”. La final ha comptat amb el periodista Manuel Cuyàs com a convidat, que també hi ha participat com a membre del jurat. Cuyàs ha destacat en la seva intervenció la importància de saber expressar-se i comunicar un missatge: “El pensament ve parlant i escrivint”. Per altra banda, Cuyàs ha afirmat que en cap cas el periodisme és una professió sense futur: “Emergeix un altre tipus de periodisme on la informació serà servida i captada a través de nous mitjans i tècniques”.

Els guanyadors de la Lliga de Debat han estat Sara Atienza, Ariadna Madrid i Pol Parra. L’altre equip finalista el formaven Alba López, Francesc Xavier Casado i Estanis Gardella, que ha rebut el diploma com a millor orador.

La presidenta del TecnoCampus, Dolors Guillén, ha clos l’acte destacant la importància de potenciar aquest tipus d’activitats en l’entorn universitari, i ha afirmat que l’objectiu és consolidar aquest projecte al TecnoCampus. A la segona edició de Lliga de Debat hi han participat un total de disset estudiants, dos més que l’any passat, que han rebut durant formació i assessorament de la mà de Carles Lombarte i Marta Carreras, experts en oratòria. Seran els encarregats de seguir preparant l’equip guanyador per a la Lliga de Debat de la Universitat Pompeu Fabra, a la qual estan adscrits els centres universitaris del TecnoCampus. Les lligues de debat tenen ja una llarga tradició en l’àmbit universitari i són una oportunitat per als estudiants d’aprendre i millorar les tècniques d’oratòria.

Com a públic, a l’acte d’avui hi han assistit estudiants del TecnoCampus i alumnes de dos centres educatius de Mataró, l’Escola Freta i de l’Institut Thos i Codina.

Més informació:
Oriol Ribet
Telf. 93 741 49 60 / 678 794 288
[www.tecnocampus.cat](http://www.tecnocampus.cat)